CELEX: 32010R0211
Language: el
Date: 2010-03-11 00:00:00
Title: Κανονισμός (ΕΕ) αριθ. 211/2010 της Επιτροπής, της 11ης Μαρτίου 2010 , σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

13.3.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 65/14
            
         ΚΑΝΟΝΙΣΜΌΣ (ΕΕ) αριθ. 211/2010 ΤΗΣ ΕΠΙΤΡΟΠΉΣ
   της 11ης Μαρτίου 2010
   σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης,
   τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Ορισμένα προϊόντα που περιέχουν την ουσία νικοτίνη και έχουν ως σκοπό να βοηθήσουν τους καπνιστές να σταματήσουν το κάπνισμα ταξινομήθηκαν από διάφορες τελωνειακές αρχές των κρατών μελών στις κλάσεις 2106, 3004 ή 3824 της συνδυασμένης ονοματολογίας (ΣΟ), που προβλέπονται στο παράρτημα I του κανονισμού (ΕΟΚ) αριθ. 2658/87.
            
         
               (2)
            
            
               Ο κανονισμός (ΕΟΚ) αριθ. 3565/88 της Επιτροπής, της 16ης Νοεμβρίου 1988, για κατάταξη εμπορευμάτων στη συνδυασμένη ονοματολογία (2) κατέταξε την τσίχλα που αποτελείται από νικοτίνη συσσωματωμένη σε ιοντοανταλλακτική ρητίνη η οποία προορίζεται ειδικά να απομιμηθεί τη γεύση του καπνού καπνίσματος και της οποίας η χρήση συνιστάται στα άτομα που επιθυμούν να διακόψουν το κάπνισμα, ως «παρασκευάσματα διατροφής» της διάκρισης 2106 90 της ΣΟ. Το Δικαστήριο των Ευρωπαϊκών Κοινοτήτων έκρινε στη διάταξή του της 19ης Ιανουαρίου 2005 (3) ότι ορισμένα επιθέματα νικοτίνης που προορίζονται να βοηθήσουν τους χρήστες τους να σταματήσουν το κάπνισμα πρέπει να κατατάσσονται, ως «φάρμακα», στην κλάση 3004 της ΣΟ.
            
         
               (3)
            
            
               Για να διασφαλιστεί η ομοιόμορφη εφαρμογή της Συνδυασμένης Ονοματολογίας όσον αφορά τα εμπορεύματα και προϊόντα που προορίζονται να βοηθήσουν τους καπνιστές να σταματήσουν το κάπνισμα, είναι απαραίτητο να προστεθεί μια συμπληρωματική σημείωση 2 στο κεφάλαιο 30 της ΣΟ.
            
         
               (4)
            
            
               Τα προϊόντα που έχουν ως σκοπό να βοηθήσουν τους καπνιστές να σταματήσουν το κάπνισμα, όπως δισκία, τσίχλες ή άλλα παρασκευάσματα, δεν επιτρέπουν προοδευτική και συνεχή απελευθέρωση νικοτίνης καθ’ όλη τη διάρκεια της ημέρας και δεν μπορούν να θεωρηθούν ως παρουσιάζοντα προφυλακτικά και θεραπευτικά χαρακτηριστικά. Συνεπώς, πρέπει να προβλεφθεί στη συμπληρωματική σημείωση ότι το κεφάλαιο 30 που αφορά τα φαρμακευτικά προϊόντα δεν περιλαμβάνει προϊόντα όπως δισκία, τσίχλες ή άλλα παρασκευάσματα που έχουν ως σκοπό να βοηθήσουν τους καπνιστές να σταματήσουν το κάπνισμα, τα οποία υπάγονται στις κλάσεις 2106 ή 3824, με εξαίρεση τα επιθέματα νικοτίνης.
            
         
               (5)
            
            
               Τα επιθέματα νικοτίνης παρουσιάζουν προφυλακτικά και θεραπευτικά χαρακτηριστικά λόγω της απευθείας εφαρμογής τους στο δέρμα η οποία επιτρέπει την προοδευτική και συνεχή απελευθέρωση νικοτίνης καθ’ όλη τη διάρκεια της ημέρας. Λόγω των προφυλακτικών και θεραπευτικών χαρακτηριστικών τους, τα επιθέματα νικοτίνης κατατάσσονται στο κεφάλαιο 30 και επομένως πρέπει να εξαιρεθούν από τη συμπληρωματική σημείωση.
            
         
               (6)
            
            
               Επομένως, ο κανονισμός (ΕΟΚ) αριθ. 2658/87 πρέπει να τροποποιηθεί αναλόγως.
            
         
               (7)
            
            
               Η επιτροπή τελωνειακού κώδικα δεν διατύπωσε γνώμη εντός της προθεσμίας που καθορίστηκε από τον πρόεδρό της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο δεύτερο μέρος, τμήμα VI, κεφάλαιο 30 του παραρτήματος Ι του κανονισμού (ΕΟΚ) αριθ. 2658/87, προστίθεται η ακόλουθη συμπληρωματική σημείωση 2:
   
      
                  «2.
               
               
                  
                     Το παρόν κεφάλαιο δεν περιλαμβάνει προϊόντα όπως δισκία, τσίχλες ή άλλα παρασκευάσματα που έχουν ως σκοπό να βοηθήσουν τους καπνιστές να σταματήσουν το κάπνισμα, τα οποία υπάγονται στις κλάσεις 2106 ή 3824, με εξαίρεση τα επιθέματα νικοτίνης.».
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2010.
      
         
            Για την Επιτροπή, εξ ονόματος του Προέδρου,
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 311 της 17.11.1988, σ. 25.
   
      (3)  Διάταξη της 19ης Ιανουαρίου 2005, υπόθεση C-206/03: Commissioners of Customs & Excise κατά SmithKline Beecham, Συλλογή 2005, σ. I-415.